
13 Μαρτίου 2018 


ΤΕΥΧΟΣ ΔΕΥΤΕΡΟ 


Αρ 


. Φύλλου 872 


ΠΕΡΙΕΧΟΜΕΝΑ 

ΑΠΟΦΑΣΕΙΣ 

1 Καθιέρωση υπερωριακής εργασίας (απογευματι¬ 
νής) για ένα (1) άτομο του Αυτοτελούς Τμήματος 
Πολιτικής Προστασίας της Αυτοτελούς Δ/νσης Πολι- 
τικής Προστασίας της Π.Ε. Φλώρινας της Περιφέρει¬ 
ας Δυτικής Μακεδονίας για το Α' εξάμηνο του 2018. 

2 Συστάσεως και λειτουργία Εκκλησιαστικού Ιδρύ¬ 
ματος υπό την επωνυμία «ΣΧΟΛΗ ΒΥΖΑΝΤΙΝΗΣ 
ΚΑΙ ΠΑΡΑΔΟΣΙΑΚΗΣ ΜΟΥΣΙΚΗΣ ΠΙΕΡΙΑΣ «Ο ΟΣΙΟΣ 
ΔΙΟΝΥΣΙΟΣ Ο ΕΝ ΟΛΥΜΠΟ»», της Ιεράς Μητρο- 
πόλεως Κίτρους και Κατερίνης. 


ΑΠΟΦΑΣΕΙΣ 

Αριθμ. 33779/224 (1) 

Καθιέρωση υπερωριακής εργασίας (απογευματι¬ 
νής) για ένα (1) άτομο του Αυτοτελούς Τμήματος 
Πολιτικής Προστασίαςτης Αυτοτελούς Δ/νσης Πο¬ 
λιτικής Προστασίαςτης Π.Ε. Φλώριναςτης Περιφέρει¬ 
ας Δυτικής Μακεδονίας για το Α' εξάμηνο του 2018. 

Ο ΠΕΡΙΦΕΡΕΙΑΡΧΗΣ ΔΥΤΙΚΗΣ ΜΑΚΕΔΟΝΙΑΣ 

Έχοντας υπόψη: 

1 .Το ν. 3852/2010 (ΦΕΚ 87 Α') "Νέα Αρχιτεκτονική της 


Αυτοδιοίκησης και της Αποκεντρωμένης Διοίκησης-Πρό- 
γραμμα Καλλικράτης". 

2. Τις διατάξεις του άρθρου 20 του ν. 4354/2015 (ΦΕΚ 
176/τ.Α'). 

3. Την ανάγκη καθιέρωσης υπερωριακής εργα¬ 
σίας για ένα (1) υπάλληλο του Αυτοτελούς Τμήμα¬ 
τος Πολιτικής Προστασίας της Π.Ε. Φλώρινας για 
τον σχεδίασμά και οργάνωση θεμάτων πρόληψης, 
ετοιμότητας, αντιμετώπισης και αποκατάστασης κα¬ 
ταστροφών, την αντιμετώπιση όλων των εκτάκτων 
καιρικών φαινομένων (πλημμύρες, κατολισθήσεις, 
χιονοπτώσεις κ.τλ.) καθώς και την εφαρμογή του 
ετήσιου σχεδιασμού Πολιτικής Προστασίας για τα 
μέτρα και τις δράσεις που θα εφαρμόζονται σε επί¬ 
πεδο Περιφέρειας. 

4. Το γεγονός ότι η προκαλούμενη δαπάνη, ύψους 
1200 ευρώ θα καλυφθεί από τις πιστώσεις του Φ 072 
των ΚΑΕ 0511 (580,00 ευρώ) και 0512 (620,00 ευρώ) 
σε βάρος του προϋπολογισμού του έτους 2018 για την 
πληρωμή των υπερωριών του ανωτέρω υπαλλήλου, 
αποφασίζουμε: 

Την καθιέρωση υπερωριακής εργασίας (απογευμα¬ 
τινής) για τον παρακάτω υπάλληλο του Αυτοτελούς 
Τμήματος Πολιτικής Προστασίας της Αυτοτελούς Δι¬ 
εύθυνσης Πολιτικής Προστασίαςτης Π.Δ. Μακεδονίας 
για το Α' εξάμηνο του 2018, μέχρι 120 απογευματινές 
ώρες. 


Τμήμα Πολιτικής 
Προστασίας 

Αριθμός 

Υπαλλήλων 

Σύνολο 

ωρών 

Ωρες απογευματινής 
εργασίας (120) 

Ωρες Εξαιρ. Ημερών 
και Κυριακών (48) 

1 

216 

120 

48 


Η απόφαση ισχύει από τη δημοσίευση σε ΦΕΚ. 

Η απόφαση αυτή να δημοσιευθεί στην Εφημερίδα της Κυβερνήσεως. 

Φλώρινα, 26 Φεβρουάριου 2018 
Ο Περιφερειάρχης 
ΘΕΟΔΩΡΟΣ ΚΑΡΥΠΙΔΗΣ 





















10304 


ΕΦΗΜΕΡΙΔΑ ΤΗΣ ΚΥΒΕΡΝΗΣΕΩΣ 


Τεύχος Β'872/13.03.2018 


Αριθμ. 5360/174 (2) 

Συστάσεως και λειτουργία Εκκλησιαστικού Ιδρύ¬ 
ματος υπό την επωνυμία «ΣΧΟΛΗ ΒΥΖΑΝΤΙΝΗΣ 
ΚΑΙ ΠΑΡΑΔΟΣΙΑΚΗΣ ΜΟΥΣΙΚΗΣ ΠΙΕΡΙΑΣ "Ο ΟΣΙΟΣ 
ΔΙΟΝΥΣΙΟΣ Ο ΕΝ ΟΛΥΜΠΟ"», της Ιερός Μητροπό- 
λεως Κίτρους και Κατερίνης. 

Η ΙΕΡΑ ΣΥΝΟΔΟΣ 

ΤΗΣ ΕΚΚΛΗΣΙΑΣΤΗΣ ΕΛΛΑΔΟΣ 

Έχουσα υπόψη: 

1. τα άρθρα 29 παρ. 2 και 59 παρ. 2 του ν.590/1977 
«Περί Καταστατικού Χάρτου της Εκκλησίας της Ελλά¬ 
δος» (Α’ 146), και το άρθρο 68 παρ. 1, υποπαρ. 5 του ν. 
235/2014, 

2. την πρόνοιαν των ποιμένων της Εκκλησίας υπέρ του 
κατά Χριστόν βίου του Ορθοδόξου πληρώματος, διά 
παντός χρηστού και πρόσφορου μέσου, η οποία απορ¬ 
ρέει από το Ευαγγέλιον, τους Ιερούς Κανόνας και τους 
νόμους, 

3. τας υφισταμένας κοινωνικός, ποιμαντικός και πνευ¬ 
ματικός ανάγκας της Ιεράς Μητροπόλεως Κίτρους και 
Κατερίνης, 

4. την υπ' αριθμ. 1620/7.11.2017 πρότασιν του Σεβα- 
σμιωτάτου Μητροπολίτου Κίτρους και Κατερίνης Γεωρ¬ 
γίου, 

5. την υπ' αριθμ. 508/3.1.2018 γνωμοδότησιν του Νο¬ 
μικού Γραφείου της Εκκλησίας της Ελλάδος και 

6. την από 10.1.2018 απόφασιν της Διαρκούς Ιεράς 
Συνόδου, αποφασίζει: 

συνιστά εκκλησιαστικόν ίδρυμα υπό την επωνυμίαν 
«Σχολή βυζαντινής καί παραδοσιακής μουσικής Πιερίας 
"Ο όσιος Διονύσιος ο εν Ολύμπω"» της Ιεράς Μητροπό¬ 
λεως Κίτρους και Κατερίνης, η λειτουργία, διοίκησις και 
διαχείρισις του οποίου θα διέπονται υπό του επόμενου 
Κανονισμού: 

ΚΑΝΟΝΙΣΜΟΣ ΣΥΣΤΑΣΕΩΣ ΚΑΙ ΛΕΙΤΟΥΡΓΙΑΣ 

ΕΚΚΛΗΣΙΑΣΤΙΚΟΥ ΙΔΡΥΜΑΤΟΣ 

ΥΠΟ ΤΗΝ ΕΠΩΝΥΜΙΑΝ 

«ΣΧΟΛΗ ΒΥΖΑΝΤΙΝΗΣ 

ΚΑΙ ΠΑΡΑΔΟΣΙΑΚΗΣ ΜΟΥΣΙΚΗΣ ΠΙΕΡΙΑΣ 

"Ο ΟΣΙΟΣ ΔΙΟΝΥΣΙΟΣ Ο ΕΝ ΟΛΥΜΠΩ"» 

ΤΗΣ ΙΕΡΑΣ ΜΗΤΡΟΠΟΛΕΩΣ ΚΙΤΡΟΥΣ 
ΚΑΙ ΚΑΤΕΡΙΝΗΣ 

Στην Ιερά Μητρόπολη Κίτρους, Κατερίνης και Πλατα- 
μώνος συνιστάται εκκλησιαστικό ίδρυμα υπό την επω¬ 
νυμία: 

Άρθρο 1 

Ίδρυση της Σχολής 

«Σχολή Βυζαντινής και Παραδοσιακής Μουσικής της 
Ιεράς Μητροπόλεως Κίτρους, Κατερίνης και Πλαταμώνος 
"ο Όσιος Διονύσιος ο εν Ολύμπω"», το οποίο αποτελεί ως 
Νομικό Πρόσωπο Ιδιωτικού Δικαίου ιδίας διαχείρισης και 
μη κερδοσκοπικού χαρακτήρα, εποπτευόμενον υπάτης 
οικείας I. Μητροπόλεως, η λειτουργία του οποίου διέπε- 
ται από τον παρόντα Κανονισμό. Έδρα του ιδρύματος 


ορίζεται η Βαρνάβειος Βιβλιοθήκη της Ιεράς Μητροπόλε¬ 
ως, επί της οδού Εθν. Αντιστάσεως και Ηφαίστου γωνία, 
στην Κατερίνη. 

Άρθρο 2 

Σφραγίδα 

Η Σχολή διαθέτει δική της σφραγίδα, κυκλική στο σχή¬ 
μα, στην οποία αναγράφονται τα εξής: εξωτερικά «ΙΕΡΑ 
ΜΗΤΡΟΠΟΛΙΣ ΚΙΤΡΟΥΣ, ΚΑΤΕΡΙΝΗΣ ΚΑΙ ΠΛΑΤΑΜΩΝΟΣ» 
και εσωτερικά «ΣΧΟΛΗ ΒΥΖΑΝΤΙΝΗΣ ΚΑΙ ΠΑΡΑΔΟΣΙ¬ 
ΑΚΗΣ ΜΟΥΣΙΚΗΣ ΠΙΕΡΙΑΣ "Ο ΟΣΙΟΣ ΔΙΟΝΥΣΙΟΣ Ο ΕΝ 
ΟΛΥΜΠΩ"», με τη μορφή του Οσίου Διονυσίου του εν 
Ολύμπω στο κέντρο. 

Άρθρο 3 

Σκοποί της Σχολής 

Σκοπός της Σχολής ορίζεται η διδασκαλία της Ελλη¬ 
νορθόδοξης Εθνικής μουσικής παραδόσεως, εκκλησι¬ 
αστικής και θύραθεν, η διατήρηση και η διάδοσή της. 
Ειδικότεροι σκοποί της Σχολής είναι: 

α) Η μελέτη, διατήρηση, διάδοση και προβολή της 
πατρώας ψαλτικής τέχνης, όπως αυτή διασώθηκε ανά 
τους αιώνες έως της σήμερον. 

β) Η μουσική και λειτουργική κατάρτιση νέων Ιερο¬ 
ψαλτών με σκοπό την επάνδρωση των αναλογίων των 
Ιερών Ναών της Ιεράς Μητροπόλεως. 

γ) Η παροχή πάσης φύσεως βοήθειας προς τους ήδη 
υπηρετούντας εις τους I. Ναούς Ιεροψάλτας. 

δ) Η παράλληλη καλλιέργεια και διάδοση του ετέρου 
κλάδου της Εθνικής Μουσικής, δηλαδή της δημοτικής 
μας παραδόσεως. Στο πλαίσιο αυτό η Σχολή δύναται να 
συστήσει χορωδιακά σχήματα παραδοσιακού τραγου¬ 
διού, καθώς και τμήματα εκμαθήσεως παραδοσιακών 
οργάνων και χορών. 

ε) Η κατάρτιση και η συστηματική επιμόρφωση καθη¬ 
γητών βυζαντινής μουσικής, καθώς και διευθυντών ψαλ¬ 
τικών χορών και χορωδιών παραδοσιακού τραγουδιού. 

στ) Η αναζωπύρηση της μεγάλης αυτής εκκλησιαστι¬ 
κής και εθνικής κληρονομιάς στην συνείδηση του λαού. 

ζ) Η συμβολή στην πληρέστερη και αρτιότερη ποι¬ 
μαντική, κοινωνική και πνευματική διακονία της Ιεράς 
Μητροπόλεως Κίτρους, Κατερίνης και Πλαταμώνος στο 
πλαίσιο της Ορθόδοξης Πίστης, Παράδοσης και Διδα¬ 
σκαλίας με τη διοργάνωση πνευματικών, επιμορφωτικών 
και εν γένει πολιτιστικών εκδηλώσεων (π.χ. ομιλιών, δια¬ 
λέξεων, συζητήσεων, σεμιναρίων, ημερίδων, συνεδρίων, 
εκθέσεων, κ.α.), η, σε κατάλληλα διαμορφωμένους και 
ενδεδειγμένους από το Δ.Σ., χώρους μουσικών εκδη¬ 
λώσεων, 

η) Για την πραγματοποίηση εν γένει πολιτιστικών εκ¬ 
δηλώσεων, εκτός αυτών που διοργανώνονται από την 
Ιερά Μητρόπολη, απαιτείται η χορήγηση σχετικής αδείας 
από το Διοικητικό Συμβούλιο της Σχολής, υστέρα από 
εισήγηση του Διευθυντού του. 

θ) Η Σχολή διατηρεί το δικαίωμα να αποτυπώνει οπτι¬ 
κά, ακουστικά και οπτικοακουστικά (με φωτογραφίες, 
μαγνητοταινίες, βιντεοταινίες κ.α.) οποιαδήποτε εκδή- 

λωση πραγματοποιείται στους χώρους της, και να χρη¬ 
σιμοποιεί, σύμφωνά με το ορθόδοξο χριστιανικό πνεύμα 
και ήθος, τα μέσα αυτά για την προβολή των δραστηρι¬ 
οτήτων της και την εν γένει προαγωγή των σκοπών της. 

Άρθρο 4 

Επίτευξη των σκοπών της Σχολής 

Μέσα για την επίτευξη των σκοπών της Σχολής είναι: 

α) Η συστηματική και υπεύθυνη διδασκαλία της Ψαλ¬ 
τικής Τέχνης και της Παραδοσιακής Μουσικής από δι¬ 
δασκάλους κατηρτισμένους θεωρητικά και πρακτικά. 

β) Η προβολή της Βυζαντινής Ψαλτικής παραδόσεως 
και της δημώδους μέσω εκδηλώσεων, έντυπων και ηλε¬ 
κτρονικών εκδόσεων, και κυκλοφορήσεως ψηφιακών 
δίσκων. 

γ) Η συγκρότηση Χορού Ιεροψαλτών. 

δ) Η τέλεση υποδειγματικών λειτουργικώς και μουσι¬ 
κώς ακολουθιών, και η πραγματοποίηση εκπαιδευτικών 
εκδρομών. 

ε) Η συνεργασία με άλλους φορείς πολιτισμού για την 
από κοινού οργάνωση καλλιτεχνικών σεμιναρίων ή εκ¬ 
δηλώσεων που προωθούν και προβάλλουν τον εθνικό 
μουσικό πλούτο. 

Άρθρο 5 

Διοίκηση - Διοικητικό Συμβούλιο της Σχολής 

1. Την Σχολή διοικεί πενταμελές Διοικητικό Συμβούλιο, 
απαρτιζόμενο από: α) τον Σεβασμιώτατο Μητροπολί¬ 
τη Κίτρους, Κατερίνης και Πλαταμώνος ως Πρόεδρο ή 
τον νόμιμο αυτού αναπληρωτή, β) τον Διευθυντή της 
Σχολής και γ) έτερα τρία λαϊκά ή κληρικό Μέλη, κατά 
προτίμηση δυο κληρικούς και έναν λαϊκό, γνώστες της 
παραδοσιακής Εκκλησιαστικής ή Δημώδους Μουσικής, 
τους οποίους διορίζει ο Σεβασμιώτατος Μητροπολίτης. 
Τα λαϊκά μέλη, εκτός των άλλων, πρέπει να διακρίνονται 
για την ευσέβεια, το ήθος, την πνευματική κατάρτιση, την 
ωριμότητα και την αφοσίωσή τους προς την Εκκλησία 
και τους σκοπούς της Σχολής. 

2. Τα ως άνω τακτικά μέλη διορίζονται από τον Σεβα¬ 
σμιώτατο Μητροπολίτη για μία τριετία. Επίσης, διορίζο¬ 
νται από τον Σεβασμιώτατο Μητροπολίτη και για την ίδια 
τριετία, και τρία αναπληρωματικά μέλη που διαθέτουν 
τα ως άνω προσόντα. Οι διορισθέντες μπορούν να επα- 
ναδιορισθούν. 

3. Μέλη του Δ.Σ. που δεν ανταποκρίνονται στα καθή¬ 
κοντα τους η προβαίνουν σε ενέργειες που έρχονται σε 
αντίθεση με τους σκοπούς του Ιδρύματος, παύονται από 
τον Σεβασμιώτατο Μητροπολίτη και αντικαθίστανται. 

4. Το αξίωμα των μελών του Διοικητικού Συμβουλίου 
είναι τιμητικό και άμισθο. 

5. Ο Πρόεδρος συγκαλεί το Δ.Σ. σε πρώτη συνεδρία 
εντός μηνός από την ημέρα της κοινοποιήσεως της απο- 
φάσεως διορισμού των μελών του. 

6. Το Δ.Σ. κατά την πρώτη του συνεδρίαση εκλέγει τον 
ταμία και τον γραμματέα. 

7. Το Δ.Σ. συνεδριάζει τακτικά μια φορά το μήνα, κατά 
την έναρξη και την λήξη του διδακτικού έτους, και εκτά¬ 


κτως, όταν παρίσταται ανάγκη, υστέρα από πρόσκληση, 
είτε προφορική είτε γραπτή του Προέδρου. 

8. Το Δ.Σ. λογίζεται σε απαρτία όταν παρίστανται τρία 
τουλάχιστον μέλη αυτού, εκ των οποίων το ένα είναι ο 
Πρόεδρος ή ο νόμιμος αναπληρωτήςτου. Οι αποφάσεις 
του Δ.Σ. λαμβάνονται κατά πλειοψηφία. Σε περίπτωση 
ισοψηφίας υπερισχύει η ψήφος του Προέδρου ή του 
νομίμου αναπληρωτού του. 

9. Κατά τις συνεδριάσεις του Δ.Σ. τηρούνται πρακτικά, 
στα οποία καταχωρούνται οι αποφάσεις που λαμβάνο- 
νται, αλλά και οι απόψεις των μειοψηφούντων μελών. Τα 
πρακτικά αυτά υπογράφονται από όλα τα παρόντα μέλη. 

10. Στις συνεδριάσεις του Δ.Σ. εισηγείται τα θέματα της 
ημερήσιας διάταξης ο Πρόεδρος. 

11. Τα πρακτικά εκάστης συνεδρίας επικυρώνονται 
και υπογράφονται κατά την επόμενη συνεδρία καταχω- 
ρούμενα με φροντίδα του γραμματέως στο ειδικό Βιβλίο 
Πρακτικών. 

Άρθρο 6 

Αρμοδιότητες του Διοικητικού Συμβουλίου 

Το Διοικητικό Συμβούλιο του ιδρύματος έχει τις ακό¬ 
λουθες αρμοδιότητες: 

1. Μεριμνά για την ομαλή λειτουργία της Σχολής και 
επιλαμβάνεται παντός ζητήματος, που αφορά στην ορ¬ 
γάνωση, διοίκηση, λειτουργία, διαχείριση και αξιοποίηση 
εν γένει των περιουσιακών στοιχείων και διάθεση πόρων 
της Σχολής και για κάθε θέμα σχετικό με την εκπλήρωση 
του σκοπού αυτού. Αν κάποιο μέλος του Δ.Σ. δεν αντα- 
ποκρίνεται στις υποχρεώσεις του, αντικαθίσταται και 
πριν από την λήξη της θητείας του με αιτιολογημένη 
απόφαση του Μητροπολίτου. 

2. Συνεργάζεται με το Μητροπολιτικό καθώς και μετά 
Εκκλησιαστικά Συμβούλια των Ιερών Ναών, των Ιερών 
Μονών και Ηγουμενοσυμβουλίων αυτών της περιφέρει¬ 
ας της Ιεράς Μητροπόλεως Κίτρους, Κατερίνης και Πλα¬ 
ταμώνος, με διάφορους Πολιτιστικούς, Επιστημονικούς 
και Φιλανθρωπικούς Συλλόγους, καθώς επίσης και με 
την Τοπική Αυτοδιοίκηση και τοπικούς φορείς για την 
προαγωγή και επίτευξη των σκοπών της Σχολής. 

3. Καταρτίζει τον ετήσιο προϋπολογισμό και απολο¬ 
γισμό της Σχολής, τον μεν προϋπολογισμό έως 15 Νο¬ 
εμβρίου του προηγουμένου έτους που αφορά, και τον 
απολογισμό έως 15 Φεβρουάριου του επομένου έτους, 
και τους υποβάλλει προς έγκριση στο Μητροπολιτικό 
Συμβούλιο της Ιεράς Μητροπόλεως. 

4. Μεριμνά για την εξεύρεση οικονομικών πόρων, απα¬ 
ραιτήτων για την ομαλή λειτουργία της Σχολής. 

5. Αποφασίζει, σύμφωνά με τις ανάγκες και τις δυνα¬ 
τότητες της Σχολής, για την πρόσληψη του απαραιτήτου 
προσωπικού: διοικητικού, διδακτικού, ειδικού και βοηθη¬ 
τικού, στο πλαίσιο του ισχύοντος νομικού καθεστώτος. 
Διορίζει και παύει αυτό σύμφωνά προς τις διατάξεις της 
κείμενης εργατικής νομοθεσίας, και καθορίζει τις αρ¬ 
μοδιότητες και τις αποδοχές του και τα λοιπά συναφή 
ζητήματα. 

6. Δύναται, κατόπιν αιτήματος τοπικών εκκλησιαστι¬ 
κών φορέων, να δημιουργήσει περιφερειακά παραρτή¬ 
ματα, με την ευθύνη του εκεί διδάσκοντος καθηγητού 
και τον έλεγχο του Δ.Σ. και του Διευθυντού. 

7. Αποφασίζει για κάθε άλλο θέμα, το οποίο δεν προ- 
βλέπεται στον παρόντα Κανονισμό. 

Άρθρο 7 

Αρμοδιότητες Προέδρου 

Ο Πρόεδρος του Δ.Σ. της Σχολής: 

1. Έχει την εποπτεία οργάνωσης, διοίκησης, λειτουρ¬ 
γίας, διαχείρισης και διάθεσης των πόρων της Σχολής, 
την αξιοποίηση των περιουσιακών στοιχείων της και συ¬ 
ντονίζει τα μέλη του Δ.Σ. για την υλοποίηση των σκοπών 
της Σχολής. 

2. Λαμβάνει γνώση όλων των εισερχομένων και εξερ- 
χόμενων εγγράφων της Σχολής και υπογράφει όλη την 
αλληλογραφία, τα οικονομικής φύσεως και τα δικαστικά 
έγγραφα (συμβόλαια και συμβάσεις αυτού κ.λπ.). 

3. Εκπροσωπεί τη Σχολή ενώπιον πάσης Διοικητικής, 
Δικαστικής, Εκκλησιαστικής Αρχής και οποιασδήποτε 
άλλης αρχής και σε όλες της τις σχέσεις με άλλες Σχολές, 
Ιδρύματα, Οργανισμούς, νομικά η φυσικά πρόσωπα. 

4. Προσκαλεί τα μέλη του Διοικητικού Συμβουλίου στις 
συνεδριάσεις, διευθύνειτιςσυναντήσειςτου, καταρτίζει 
με τον Διευθυντή την ημερήσια διάταξη και υπογράφει 
την πρόσκληση στην οποία ορίζεται ο τόπος, η ημερο¬ 
μηνία και η ώρα της συνεδρίας. 

5. Υπογράφει με τον ταμία τα οικονομικής φύσεως 
στοιχεία και έγγραφα. 

6. Συγκαλεί το Δ.Σ. σε συνεδρίαση και προεδρεύει 
αυτού. Είναι υπεύθυνος για όλα τα θέματα της Σχολής. 
Υπογράφει όλα τα έγγραφα, τους τίτλους σπουδών της 
Σχολής (από κοινού με τον Διευθυντή), καθώς και τα εν¬ 
δεικτικά και λοιπά Πτυχία των μαθητών. 

7. Τον Πρόεδρο κωλυόμενο ή απουσιάζοντα αναπλη¬ 
ροί ο νόμιμος αναπληρωτής του. 

Άρθρο 8 

Αρμοδιότητες γραμματέως 

1. Το Δ.Σ. δύναται να προσλάβει πρόσωπο ικανό ως 
γραμματέα, εις το οποίο θα αναθέσει την γραμματειακή 
υποστήριξη της Σχολής και το οποίο θα υποβοηθεί τον 
γραμματέα του Δ.Σ. Ο γραμματέας της Σχολής: 

2. Συντάσσει κάθε απαραίτητο έγγραφο, αναλαμβάνει 
την διεκπεραίωση της αλληλογραφίας της Σχολής, την 
οποία καταθέτει στον Πρόεδρο για υπογραφή. 

3. Τηρεί: α. Βιβλίο Πρωτοκόλλου αλληλογραφίας, β. 
Βιβλίο Μητρώου και προόδου των μαθητών - Μαθητο¬ 
λόγιο, γ. Βιβλίο Πράξεων του Δ.Σ., και μεριμνά για την 
έγκαιρη υπογραφή τους από τα Μέλη του Δ.Σ. δ. Βιβλίο 
Εξετάσεων και ε. το αρχείο της Σχολής, πάντοτε με τις 
υποδείξεις του Προέδρου. Επίσης, σε συνεργασία μετά 
του ταμία συντάσσει τον προϋπολογισμό και τον Απο¬ 
λογισμό, ο οποίος τίθεται προς ενημέρωση και αρχικώς 
εγκρίνεται από το Δ.Σ. της Σχολής και ακολούθως απο- 
στέλλεται στην I. Μητρόπολη προς έλεγχο και έγκριση 


υπο του Μητροπολιτικού Συμβουλίου της I. Μητροπό- 
λεως Κίτρους, Κατερίνης και Πλαταμώνος. 

4. Φυλάσσει την σφραγίδα της Σχολής. 

Άρθρο 9 

Αρμοδιότητες ταμίου 

1. Ο ταμίας τηρείτο Βιβλίο Ταμείου και τα Διπλότυπα 
Γραμμάτια Εισπράξεων και Εντάλματα Πληρωμών της 
Σχολής. Εισπράττει με διπλότυπα Γραμμάτια Εισπράξεως, 
κάθε έσοδο της Σχολής. Διενεργεί τις πληρωμές, τις οποί¬ 
ες αποφάσισε το Δ.Σ., βάσει διπλοτύπων Ενταλμάτων 
Πληρωμών, τα οποία συνυπογράφει με τον Πρόεδρο. 

2. Ευθύνεται για την φύλαξη των χρημάτων της Σχο¬ 
λής, τα οποία κατατίθενται σε μία από τις τράπεζες που 
λειτουργούν επ’ονόματι της Σχολής. Για τις καθημερινές 
ανάγκες της Σχολής κρατεί χρηματικό ποσό, το ύψος του 
οποίου αποφασίζει το Δ.Σ. 

3. Διενεργεί καταθέσεις και αναλήψεις χρημάτων μετά 
από απόφαση του Δ.Σ. και εν γένει διαχειρίζεται την πε¬ 
ριουσία της Σχολής. 

4. Επίσηςτηρείτο Βιβλίο Κτηματολογίου και το Βιβλίο 
Υλικού. 

5. Συντάσσει σε συνεργασία με τον Γραμματέα της Σχο¬ 
λής τον Προϋπολογισμό και τον Απολογισμό της Σχολής. 

Άρθρο 10 

Τηρούμενα βιβλία 

Η Σχολή έχει ιδίαν διαχείριση και τηρεί με την μέριμνα 
του Δ.Σ. τα Λογιστικά και Διαχειριστικά του Βιβλία, συμ- 
φώνως προς το σύστημα τηρήσεως των Λογιστικών και 
Διαχειριστικών βιβλίων των Εκκλησιαστικών Νομικών 
Προσώπων, θεωρημένων για κάθε νόμιμη χρήση από 
την Ιερά Μητρόπολη, δηλαδή: α) Βιβλίο Πρωτοκόλλου, 
β) Βιβλίο Πρακτικών των Συνεδριάσεων του Δ.Σ. γ) Βι¬ 
βλίο Ταμείου. δ) Διπλότυπα Γραμμάτια Εισπράξεων και 
ε) Εντάλματα Πληρωμών, τα οποία είναι εκτελεστέα εφ’ 
όσον φέρουν την υπογραφή του Προέδρου η του νομί¬ 
μου αναπληρωτού αυτού και του Ταμία του ιδρύματος, 
στ) Βιβλίο Κτηματολογίου, στο οποίο καταγράφεται όλη 
η ακίνητη περιουσία του. ζ) Βιβλίο Υλικού, στο οποίο 
καταγράφεται όλη η κινητή περιουσία του. 

Άρθρο 11 

Πόροι της Σχολής 

1. Πόροι της Σχολής είναι: 

α) Η μηνιαία εισφορά των σπουδαστών, το ύψος της 
οποίας καθορίζεται στην αρχή κάθε σχολικού έτους από 
το Δ.Σ. και αφορά στις αμοιβές των καθηγητών και στα 
λοιπά λειτουργικά έξοδα της Σχολής. 

β) Η εισφορά, η οποία καταβάλεται άπαξ του έτους 
κατά την εγγραφή των μαθητών στη Σχολή και η οποία 
ορίζεται με απόφαση του Δ.Σ. 

γ) Κάθε δωρεά, κληρονομιά, κληροδότημα ή κληρο¬ 
δοσία κινητών και ακινήτων, ή επιχορήγηση από φυσικά 
ή νομικά πρόσωπα. 

δ) Οι ετήσιες εισφορές των ενοριακών Ιερών Ναών, 
που ορίζονται από το Μητροπολιτικό Συμβούλιο, ως και 
των I. Μονών. 

ε) Προαιρετικές εισφορές σε είδος ή σε χρήμα φίλων 
της Σχολής. 

στ) Κρατικές επιχορηγήσεις, Κοινοτικές επιχορηγήσεις 
από κονδύλια ειδικών Προγραμμάτων της Ευρωπαϊκής 
Ενώσεως, επιχορηγήσεις εκ μέρους τηςΤοπικής Αυτοδι- 
οικήσεως, Οργανισμών και άλλων Νομικών Προσώπων 
Δημοσίου ή Ιδιωτικού Δικαίου, επιχορηγήσεις εκ μέρους 
φυσικών Προσώπων και κάθε νόμιμη υπέρ αυτής επι¬ 
χορήγηση. 

ζ) Τόκοι από καταθέσεις της Σχολής και πρόσοδοι από 
την κινητή και ακίνητη περιουσία της. 

η) Κάθε άλλη πρόσοδος, σύμφωνη με το Ορθόδοξο 
χριστιανικό πνεύμα, προερχομένη από πάσα νόμιμη 
πηγή και μη κατονομαζόμενη ρητά στον παρόντα Κα¬ 
νονισμό. 

θ) Το ποσόν που προβλέπεται από τον προϋπολογισμό 
της Ιεράς Μητροπόλεως. 

ι) Έσοδα από τις μουσικές εκδόσεις, εφ' όσον αυτά δεν 
διατίθενται για κάποιο συγκεκριμένο σκοπό. 

ια) Έσοδα από μουσικές εκδηλώσεις. 

2. Το Δ.Σ. έχει το δικαίωμα, με απόφαση του, να απα- 
λάσσει από το ποσόν της μηνιαίας εισφοράς τους σπου¬ 
δαστές, που αδυνατούν να καταβάλουν αυτήν. 

3. Οι σπουδαστές, ακόμη, υποχρεούνται να καταβά¬ 
λουν εξέταστρα, όταν πρόκειται για κατατακτήριες και 
πτυχιακές εξετάσεις, το ύψος των οποίων καθορίζεται 
από το Δ.Σ. 

Άρθρο 12 

Διάθεση των πόρων 

Οι ανωτέρω πόροι της Σχολής, κατόπιν αποφάσεως 
του Δ.Σ. διατίθενται: α) Για την αγορά του απαιτουμένου 
εξοπλισμού της Σχολής, β) Για την απόδοση κάθε οφειλής 
αναγραφόμενης στον προϋπολογισμό, γ) Για τις αμοιβές 
του έμμισθου προσωπικού, καθώς και για τις ασφαλιστι¬ 
κές εργοδοτικές εισφορές, σύμφωνά με τις διατάξεις της 
κειμένης νομοθεσίας, δ) Για κάθε δαπάνη η οποία απο¬ 
σκοπεί στην επίτευξη των σκοπών της Σχολής. Το τυχόν 
χρηματικό πλεόνασμα από την οικονομική διαχείριση 
της Σχολής, το οποίο υπερβαίνει το ποσό περί του οποίου 
αποφασίζει το Δ.Σ., κατατίθεται σε μία από τις Τράπεζες 
που λειτουργούν στην Κατερίνη, επ' ονόματι της Σχολής. 

Άρθρο 13 

Διδακτικό Προσωπικό 

Α) Καθήκοντα Διευθυντού 

1. Ο Διευθυντής της Σχολής διορίζεται υστέρα από 
πρόταση του Δ.Σ. από τον Σεβασμιώτατο Μητροπολίτη 
Κίτρους, Κατερίνης και Πλαταμώνος. Η Σχολή, αν κριθεί 
απαραίτητο, μπορεί να προσλάβει Καλλιτεχνικό Διευ¬ 
θυντή, πρόσωπο διακεκριμένο για το κύρος του στην 
ιεροψαλτική ή μουσική κοινότητα, τα καθήκοντα του 
οποίου καθορίζονται από το Δ.Σ. 


2. Ο Διευθυντής της Σχολής είναι υπεύθυνος για την 
ομαλή λειτουργία της, όπως και για την εφαρμογή του 
Προγράμματος Σπουδών, καθώς και για την παρακο¬ 
λούθηση και επίδοση των μαθητών. Δύναται να είναι και 
ο ίδιος μέλος του διδακτικού προσωπικού της Σχολής, 
για το οποίο είναι υπεύθυνος, αναφερόμενος σχετικά 
(γραπτώς ή προφορικώς) στο Δ.Σ. Εισηγείται στο Δ.Σ. 
ο,τιδήποτε έχει σχέση με την εύρυθμη λειτουργία της 
Σχολής την απονομή βραβείων και επαίνων, την πραγ¬ 
ματοποίηση καλλιτεχνικών εκδηλώσεων, εκπαιδευτικών 
ή ψυχαγωγικών εκδρομών και την τέλεση ειδικών θείων 
Αειτουργιών ή ακολουθιών για τους μαθητές. 

3. Ο Διευθυντής της Σχολής πρέπει οπωσδήποτε να 
είναι κάτοχος Διπλώματος Βυζαντινής Μουσικής Ωδείου 
ή άλλων αναγνωρισμένων Σχολών της ημεδαπής ή ανα¬ 
γνωρισμένης Ανωτάτης Μουσικής Σχολής της αλλοδα¬ 
πής, και να έχει στο ενεργητικό του πενταετή ευδόκιμο 
προϋπηρεσία μουσικοδιδάσκαλου Βυζαντινής Μουσικής 
σε αναγνωρισμένο Ωδείο ή αναγνωρισμένη Σχολή Βυ¬ 
ζαντινής Μουσικής. 

Β)Καθήκοντα καθηγητών 

1. Οι καθηγητές της Σχολής διορίζονται με απόφαση 
του Δ.Σ. κατόπιν εισηγήσεως του Διευθυντού και αιτή- 
σεως των ενδιαφερομένων. Πρέπει οπωσδήποτε να είναι 
κάτοχοι Διπλώματος Βυζαντινής Μουσικής Ωδείου η άλ¬ 
λων αναγνωρισμένων Σχολών της ημεδαπής η αναγνω¬ 
ρισμένης Ανωτάτης Μουσικής Σχολής της αλλοδαπής. 
Κατ'εξαίρεσιν μπορούν να προσλαμβάνονται στην Σχολή 
διακεκριμένοι εμπειροτέχνες, προκειμένου να διδάξουν 
μουσικά όργανα η παραδοσιακούς χορούς. Ακόμη η Σχο¬ 
λή δύναται να προσλάβει καθηγητή ΦωνητικήςΤέχνης. 

2. Τα ειδικά, δευτερεύοντα και υποχρεωτικά μαθήματα 
Ιστορίας της Εκκλησιαστικής Μουσικής, Τυπικού, Υμνολο¬ 
γίας, Λειτουργικής, και Μετρικής, θα διδάσκονται από τους 
καθηγητές της Σχολής με την βοήθεια καταλλήλων εγχειρι¬ 
δίων, τα οποία θα επιλέγει ο Σύλλογος των καθηγητών και 
θα εγκρίνει το Δ.Σ.Το ειδικό μάθημα της στοιχειώδους Θε¬ 
ωρίας της Ευρωπαϊκής Μουσικής και του Σολφέζ θα γίνεται 
από καθηγητή, ο οποίος πρέπει να έχει Δίπλωμα ή Πτυχίο 
Ωδικής ή Αρμονίας αναγνωρισμένου Ωδείου η Μουσικής 
Σχολής, και ο οποίος θα διορίζεται από το Δ.Σ. Ακόμη το 
Δ.Σ. δύναται να διορίσει καθηγητές για τα παραπάνω ειδικά 
μαθήματα (εκτός της Θεωρίας της Ευρωπαϊκής Μουσικής) 
δοκιμασμένους θεολόγους Καθηγητές ή κληρικούς με ανα¬ 
γνωρισμένη αξία και πείρα στα λειτουργικά θέματα. 

3.0 Διευθυντής και οι καθηγητές αποτελούν τον σύλ¬ 
λογο των καθηγητών της Σχολής, ο οποίος αποφασίζει 
μόνο για θέματα σπουδών και οι αποφάσεις του είναι 
τελεσίδικες. Στον σύλλογο προεδρεύει ο Διευθυντής, ο 
οποίος και ενημερώνει στην συνέχεια το Δ.Σ. της Σχολής 
για τις αποφάσεις του συλλόγου καθηγητών. 

4. Το αξίωμα του Διευθυντού της Σχολής είναι τιμητικό 
και άμισθο. 

5. Οι καθηγητές (και ο Διευθυντής εφ' όσον διδάσκει), 
διδάσκουν είτε εθελοντικά είτε με συμβολική αμοιβή, 
το ύψος της οποίας καθορίζεται με απόφαση του Δ.Σ. 
κατόπιν συνεννοήσεως με αυτούς. 

Άρθρο 14 

Α. Γενικό Πρόγραμμα Σπουδών 

1. Η ύλη των μαθημάτων ακολουθεί το αναλυτικό πρό¬ 
γραμμα του Υπουργείου Πολιτισμού και Αθλητισμού και 
τις τυχόν προσθήκες ή βελτιώσεις, που προτείνει ο Σύλ¬ 
λογος των Καθηγητών και εγκρίνει το Δ.Σ. 

Η ύλη των μαθημάτων προέρχεται από τα παρακάτω 
βιβλία: 

α) Αναστασιματάριον Ιωάννου Πρωτοψάλτου και Πέ¬ 
τρου Εφεσίου. 

β) Ειρμολόγιον Πέτρου Λαμπαδαρίου και Πέτρου Βυ¬ 
ζαντίου. 

γ) Μουσική Κυψέλη Στεφάνου Λαμπαδαρίου. 

δ) Δοξαστάριον Πέτρου Πελοποννησίου. 

ε) Μουσικός Πανδέκτης (τόμοι 4), έκδοσις Ιωάννου 
Λαμπαδαρίου και Στεφάνου Ά Δομεστίκου. 

στ) Δοξαστάριον Ιακώβου Πρωτοψάλτου. 

ζ) Καλοφωνικόν Ειρμολόγιον Γρηγορίου Πρωτοψάλ¬ 
του. 

2. Η διδασκαλία των θεωρητικών μαθημάτων θα γίνε¬ 
ται σύμφωνά με το «Μέγα Θεωρητικόν της Βυζαντινής 
Μουσικής» Χρύσανθου του εκ Μαδύτων και του Θεω¬ 
ρητικού της Πατριαρχικής Επιτροπής του 1881. Ακόμη, 
οι διδάσκοντες θα μπορούν κατά την κρίση και τις δυ¬ 
νατότητες των μαθητών να αντλούν θεωρητικές πλη¬ 
ροφορίες από παλαιό θεωρητικά συγγράμματα, καθώς 
και από συγγράμματα, τα οποία βασίζονται σε παλαιές 
θεωρητικές πραγματείες και σε σύγχρονα επιστημονικά 
πορίσματα. 

3. Οσον αφορά στο Ά έτος, το εγχειρίδιο θα προτείνε- 
ται από τον Σύλλογο των καθηγητών και θα εγκρίνεται 
από το Δ.Σ. 

Β. Αναλυτικό Πρόγραμμα Σπουδών 

1. Στο Α έτος, ο σπουδαστής εισάγεται στην θεωρία και 
το σύστημα γραφής της Βυζαντινής Μουσικής. 

2. Στο Β’ έτος, ο σπουδαστής γνωρίζει τις κλίμακες των 
οκτώ ήχων, καθώς και τα βασικά χαρακτηριστικά κάθε 
ήχου. Βασικό αντικείμενο διδασκαλίας είναι το Αναστα- 
σιματάριο, το οποίο ο σπουδαστής πρέπει να μπορεί να 
ψάλει στο σύνολό του. 

3. Στο Γ' έτος, ο σπουδαστής διδάσκεται σύντομα και 
αργά προσόμοιο κατ’ ήχον, καταβασίες αργές και σύντο¬ 
μες, αργές δοξολογίες κατ’ ήχον, καθώς και δοξαστικά 
και ιδιόμελα (ενδεικτικά). 

4. Στο Δ έτος, ο σπουδαστής διδάσκεται μαθήματα 
της παπαδικής: χερουβικά, κοινωνικά της εβδομάδος, 
κοινωνικά των Κυριακών και του ενιαυτού, αργά Πασα- 
πνοάρια και ιδιόμελα της Μ. Τεσσαρακοστής Ιακώβου 
Πρωτοψάλτου, Μεγάλα Προκείμενα Μ. Τεσσαρακοστής, 
«Τη υπερμάχω» αρχαίον. 

5. Στο Ε’ έτος συνεχίζεται η διδασκαλίατων μαθημάτων 
της παπαδικής με το αργόν «Ήδη βάπτεται κάλαμος» Ια¬ 
κώβου Πρωτοψάλτου,τα αργά: «Κύριε η ενπολλαίςαμαρ- 
τίαις» Πέτρου Λαμπαδαρίου και «Αναστάσεως ημέρα» 
Χρυσάφου του νέου, τα αρχαία μέλη: «Τον δεσπότην και 
αρχιερέα» και «Άνωθεν οι προφήται» Ιωάννου Κουκουζέ- 


λους, μέλη της Θείας Λειτουργίας του Μεγάλου Βασιλείου, 
το οκτάηχον «Θεοτόκε Παρθένε» Πέτρου του Μπερεκέ- 
του, καθώς και καλοφωνικοΰς ειρμούς και κρατήματα. 

6. Στα δυο επόμενα έτη της φοιτήσεως που αφορούν 
στο Δίπλωμα Βυζαντινής Μουσικής, ο σπουδαστής εμ- 
βαθύνει στα μαθήματα της παπαδικής, σε θεωρητικά και 
ερμηνευτικά ζητήματα της Ψαλτικής Τέχνης, στην πράξη 
της διδασκαλίας, στην απαγγελία των αναγνωσμάτων, 
καθώς και στην διεύθυνση Ψαλτικού Χορού. 

Γ. Δευτερεύοντα Υποχρεωτικά Μαθήματα 

Επιπροσθέτωςτωνπροαναφερθέντων θεωρητικών και 
πρακτικών μαθημάτων, απαιτείται η διδασκαλία δευτε- 
ρευόντων μαθημάτων, στα οποία οι σπουδαστές θα εξε¬ 
ταστούν προκειμένου να πάρουν τίτλο σπουδών (Πτυχίο 
ή Δίπλωμα). Ως δευτερεύοντα υποχρεωτικά μαθήματα 
προβλέπονται τα εξής: α) Ιστορία Βυζαντινής Μουσικής, 
β) Τυπικό, γ) Υμνολογία, δ) Λειτουργική, και ε) Μετρική. 

Δ. Συμπληρωματικές εκπαιδευτικές δραστηριότητες 

Συμπληρωματικά μαθήματα ή διαλέξεις μπορούν να 
γίνονται σε συνεργασία με διακεκριμένους ιεροψάλτες, 
μουσικολόγους ή Καθηγητές από άλλους φορείς. Τα 
μαθήματα αυτά μπορούν να έχουν έκτακτο και μικρής 
διάρκειας χαρακτήρα και μπορεί να είναι ανοικτά σε ευ¬ 
ρύτερο φιλόμουσο κοινό. 

Άρθρο 15 

Χορός Ψαλτών 

1. Ο Χορός Ψαλτών της Σχολής αποτελεί σημαντικό 
και αναπόσπαστο μέρος αυτής. Διαδραματίζει σημα¬ 
ντικότατο ρόλο στην όλη εκπαιδευτική διαδικασία, είναι 
τόπος συνάντησης και μετεκπαίδευσης των αποφοίτων 
και των τελειόφοιτων της Σχολής, ενώ ταυτόχρονα είναι 
μέσο προβολής του έργου της Σχολής. 

2. Στον Χορό Ψαλτών συμμετέχουν υποχρεωτικά όσοι 
μαθητές της Σχολής έχουν κατά την κρίση του Διευθυντού 
του Χορού το απαιτούμενο φωνητικό τάλαντο και την αντί¬ 
στοιχη μουσική κατάρτιση, αλλά και ψάλτεςτης Ιεράς Μη- 
τροπόλεως, οι οποίοι στηρίζουν το χορωδιακό ιδεώδες. 

3. Τα μαθήματα του Χορού πραγματοποιούνται άπαξ 
της εβδομάδος και η παρουσία πάντων των μελών είναι 
υποχρεωτική. 

4.0 Χορός Ψαλτών συμμετέχει σε λατρευτικές και συ- 
ναυλιακές εκδηλώσεις της Ιεράς Μητροπόλεως, καθώς 
και σε αντίστοιχες εκδηλώσεις, σε συνεργασία με άλλες 
Ιερές Μητροπόλεις και άλλους φορείς. Επιπλέον είναι 
δυνατή η συμμετοχή του Χορού σε ηχογραφήσεις ψη¬ 
φιακών δίσκων σε συνεργασία με άλλους φορείς πολιτι¬ 
σμού, κατόπιν σχετικής αποφάσεως του Δ.Σ. της Σχολής. 

Άρθρο 16 

Σπουδαστές της Σχολής 

1. Το διδακτικό έτος αρχίζει την 1 η Οκτωβρίου κάθε 
έτους, και λήγει την 10η Ιουνίου του επομένου έτους. Οι 
εγγραφές θα γίνονται από 1 ης έως 30ης Σεπτεμβρίου. Για 
την εγγραφή των σπουδαστών απαιτούνται: 

α) Αίτηση του ενδιαφερομένου ή του κηδεμόνα, αν 
είναι ανήλικος. 

β) Φωτοτυπία Δελτίου ΑστυνομικήςΤαυτότητος ή Πι¬ 
στοποιητικό γεννήσεως από τον οικείο Δήμο, το οποίο 
θα πιστοποιεί την ηλικία του ενδιαφερομένου. 

γ) Καταβολή ποσού οριζομένου υπό του Δ.Σ. ως δι¬ 
καίωμα εγγραφής. 

2. Τοπρόγραμματων μαθημάτων της Σχολής μπορούν 
να παρακολουθούν όσοι έχουν υπερβεί το δέκατο έτος 
της ηλικίας τους και διαθέτουν φωνητικό τάλαντο. 

3. Η παρακολούθηση των μαθημάτων είναι υποχρεω¬ 
τική, τόσο στο κύριο μάθημα, όσο και στα δευτερεύοντα. 
Η αδικαιολόγητη απουσία από πέντε (5) συνεχόμενα μα¬ 
θήματα επισύρει την διαγραφή του σπουδαστού από τα 
μαθητολόγια της Σχολής. Τα μαθήματα που συμπίπτουν 
με τις σχολικές αργίες ή χάνονται με υπαιτιότητα των 
σπουδαστών, δεν αναπληρώνονται από τους καθηγητές. 

4. Στις υποχρεώσεις των σπουδαστών είναι επίσης η συμ¬ 
μετοχή στις εορταστικές και άλλες εκδηλώσεις της Σχολής 
και η παρουσία και διακονία αυτών στα ιερά αναλόγια. 

5. Η αξιολόγηση των σπουδαστών γίνεται με τον συ¬ 
γκερασμό των επιδόσεών τους, τόσο κατά την διάρκεια 
της σχολικής χρονιάς, όσο και στις προφορικές ή γραπτές 
εξετάσεις του Ιουνίου. 

6. Σε κάθε σπουδαστή αμέσως μετά την εγγραφή του, 
χορηγείται από την Γραμματεία Βιβλιάριο Σπουδών, το 
οποίο τηρείται με ευθύνη του σπουδαστού μέχρι την 
λήξη των σπουδών του. Το βιβλιάριο αυτό χρησιμεύει 
για βεβαίωση της ταυτότητας του σπουδαστού και για 
τον έλεγχο της τακτικής φοιτήσεως του στα ειδικά και 
υποχρεωτικά μαθήματα. Στο βιβλιάριο των σπουδαστών 
υπάρχει και το ενδεικτικό των ετησίων εξετάσεων. 

7. Όλοι οι σπουδαστές της Σχολής προμηθεύονται 
εγκαίρως και με δικά τους έξοδα, τα υποδεικνυόμενα 
από την Σχολή και απαραίτητα για την διδασκαλία βιβλία. 

8. Απαγορεύεται στους μαθητές η σύσταση μουσικού 
Συλλόγου ή οποιουδήποτε συνδικαλιστικού οργάνου. 

9. Οι μαθητές, από την κατάταξη τους στη Σχολή υπό- 
κεινται σε όλες τις διατάξεις του παρόντος Κανονισμού, 
υποχρεούμενοι να συμπεριφέρονται με σεβασμό εντός 
και εκτός της Σχολής, ως αρμόζει σε σπουδαστή Εκκλη¬ 
σιαστικού Ιδρύματος. 

10. Πρέπει να παρευρίσκονται εγκαίρως στις παραδό¬ 
σεις και να παρακολουθούν με προσοχή τα διδασκόμενα 
μαθήματα. Απαγορεύεται η έξοδος από τις τάξεις πριν 
από τη λήξη του μαθήματος, εκτός εάν υπάρχει σοβαρός 
λόγος και με την άδεια του διδάσκοντος καθηγητού. 

11. Έκαστος μαθητής οφείλει να παρέχει την σύμπραξη 
αυτού στις εορταστικές και άλλες εκδηλώσεις καλούμε¬ 
νος γι’αυτό από τη Διεύθυνση της Σχολής. 

Άρθρο 17 
Ετήσια εορτή 

Ετήσια εορτή της Σχολής καθορίζεται η 1 η Κυριακή 
μετά την εορτή του Οσίου Διονυσίου του εν Ολύμπω, 
ήτοι μετά την 23η Ιανουάριου εκάστου έτους. Κατ' αυτήν 
την ημέρα τόσο η διοίκηση, όσο και το προσωπικό και 
οι μαθητές λαμβάνουν μέρος στις Ιερές Ακολουθίες, οι 
οποίες θα τελούνται είτε στην πανηγυρίζουσα Ιερά Μονή 


Οσίου Διονυσίου του εν Ολύμπω, είτε στον Ιερό Καθεδρι¬ 
κό Ναό θείας Αναλήψεως Κατερίνης, όπου φυλάσσεται 
τμήμα του I. Λειψάνου του Οσίου. 

Άρθρο 18 

Εξετάσεις της Σχολής 

1. Οι εξετάσεις της Σχολής διακρίνονται σε: α) Κατατα¬ 
κτήριες, β) Προαγωγικές, και γ) Απολυτήριες. Ειδικότερα: 

α) Οι Κατατακτήριες εξετάσεις διεξάγονται κάθε έτος 
κατά τον μήνα Οκτώβριο, από Επιτροπή που ορίζει το 
Υπουργείο Πολιτισμού και Αθλητισμού, κατόπιν προ- 
τάσεως του Διευθυντού της Σχολής, για την κατάταξη 
νέων μαθητών με γνώσεις Βυζαντινής Μουσικής στην 
ανάλογη Τάξη. 

β) Οι προαγωγικές εξετάσεις διεξάγονται από 1 ης 
έως 10ης Ιουνίου κάθε έτους. Μαθητές με μη επαρκή 
γνώση, όσων διδάχτηκαν κατά το παρελθόν έτος, δεν 
προάγονται στην επόμενη τάξη, αλλά επαναλαμβάνουν 
την προηγουμένη. 

γ) Οι απολυτήριες εξετάσεις για την απόκτηση Πτυχίου 
Βυζαντινής Μουσικής, όπως κι αυτές για την απόκτηση 
διπλώματος, διεξάγονται εντός του μηνός Ιουνίου, ενώ¬ 
πιον της κατά τα ανωτέρω Επιτροπής. 

2. Η βαθμολογία των απολυτηρίων εξετάσεων ανα¬ 
γράφεται στο πτυχίο και περιλαμβάνει τους εξής χαρα¬ 
κτηρισμούς: 

• Άριστα 

• Λίαν Καλώς 

• Καλώς 

• Σχεδόν Καλώς 

• Μετρίως 

Σε όσους λάβουν βαθμό «Σχεδόν Καλώς» η «Μετρίως», 
χορηγείται όχι Πτυχίο Βυζαντινής Μουσικής θεωρημένο 
από το Υπουργείο Πολιτισμού και Αθλητισμού, αλλά Πτυ¬ 
χίο Ιεροψάλτου υπογεγραμμένο από τον Μητροπολίτη 
και τον Διευθυντή της Σχολής. 

3. Στους σπουδαστές που επιθυμούν να αποχωρήσουν 
από την Σχολή και έχουν εξεταστεί επιτυχώς στις προα- 
γωγικές εξετάσεις χορηγείται πιστοποιητικό φοιτήσεως. 

4. Όλοι οι σπουδαστές υποχρεούνται να λαμβάνουν 
μέρος στις οριζόμενες από την Σχολή εξετάσεις. Σπου¬ 
δαστές, που αδικαιολόγητα δεν προσέρχονται στις εξε¬ 
τάσεις, απορρίπτονται. 

5. Το πτυχίο Ιεροψάλτου της Σχολής παρέχει τα προ¬ 
σόντα για το διορισμό του σε θέση Ιεροψάλτου. 

Άρθρο 19 

Πειθαρχικές τιμωρίες 

Στους μαθητάς δύνανται να επιβληθούν οι παρακάτω 
ποινές: 

1. Επίπληξη κατ' ιδίαν ή ενώπιον του διδακτικού προ¬ 
σωπικού. 

2. Αποβολή από 4 έως 15 ημέρες. 

3. Αποβολή οριστική και 

4. Μείωση διαγωγής. 

5. Χαρακτηρισμός διαγωγής: κοσμιωτάτη, κοσμία, 
κακή. 

Άρθρο 20 

1. Όργανα, βιβλία και έπιπλα της Σχολής 

2. Για κάθε καταστροφή των περιουσιακών στοιχείων 
της Σχολής ευθύνεται ο υπαίτιος ή ο κηδεμόνας του, ο 
οποίος υποχρεούται σε αντικατάσταση ή διόρθωση της 
βλάβης ή καταβολή του αντιτίμου, καθοριζόμενου με 
απόφαση του Δ.Σ. 

3. Δικαίωμα χρήσεως της βιβλιοθήκης της Σχολής 
έχουν το διδακτικό προσωπικό και κατά περίσταση οι 
μαθητές της Σχολής, κατόπιν αδείας του Διευθυντού της 
Σχολής. 

Άρθρο 21 

Αντιμετώπιση προβλημάτων 

Για οποιοδήποτε θέμα που δεν ρυθμίζεται από τον πα¬ 
ρόντα Κανονισμό, λαμβάνει μέριμνα και επιλαμβάνεται 
αυτού το Δ.Σ. της Σχολής. 

Άρθρο 22 

Τροποποίηση του Κανονισμού 

Ο παρών Κανονισμός τροποποιείται από την Ιερά Συ¬ 
νοδό της Εκκλησίας της Ελλάδος, υστέρα από απόφαση 
του Δ.Σ. της Σχολής, στο οποίο μετέχει απαραίτητα ο 
Σεβασμιώτατος Πρόεδρος, της τροποποιήσεως δημο- 
σιευομένης εκ της Εφημερίδος της Κυβερνήσεως και εις 
το περιοδικόν «ΕΚΚΛΗΣΙΑ». 

Άρθρο 23 

Κατάργηση της Σχολής 

Η Σχολή Βυζαντινής και Παραδοσιακής Μουσικής της 
Ιερός Μητροπόλεως Κίτρους, Κατερίνης και Πλαταμώ- 


νος καταργείται από την Ιερά Συνοδό υστέρα από από¬ 
φαση του Δ.Σ., που εγκρίνεται από τον Σεβασμιώτατο 
Πρόεδρο, όταν δεν εκπληρώνει τους σκοπούς της και 
καθίσταται αδύνατη η λειτουργία της. Κατά την κατάρ¬ 
γηση της Σχολής πάσα κινητή και ακίνητη περιουσία της 
Σχολής μεταβιβάζεται στο Γενικό Φιλόπτωχο Ταμείο της 
I. Μητροπόλεως Κίτρους, Κατερίνης και Πλαταμώνος. 

Άρθρο 24 

Ισχύς του παρόντος Κανονισμού 

Ο παρών Κανονισμός ισχύει από της δημοσιεύσεως 
αυτού εις την Εφημερίδα της Κυβερνήσεως και εις το 
επίσημον Δελτίον της Εκκλησίας της Ελλάδος Περιοδικόν 
«ΕΚΚΛΗΣΙΑ». 

Άρθρο 25 

Κάλυψις δαπάνης 

Εκ των διατάξεων του Κανονισμού τούτου δεν προ- 
καλείται δαπάνη εις βάρος του Προϋπολογισμού του 
νομικού προσώπου της Ιερός Μητροπόλεως Κίτρους, 
Κατερίνης και Πλαταμώνος. Οιαδήποτε μελλοντική δα¬ 
πάνη θα εγγράφεται στον οικείο προϋπολογισμό. 

Η απόφασις αύτη να δημοσιευθή εις την Εφημερίδα 
της Κυβερνήσεως και στο περιοδικό «ΕΚΚΛΗΣΙΑ». 

Αθήνα, 10 Ιανουάριου 2018 

Ο Πρόεδρος 

